Xotin-qizlar qo‘mitasi xodimlari Toshkent viloyatidagi mahkuma ayollarni yo‘qladi

O‘zbekiston Xotin-qizlari qo‘mitasi xodimlari Toshkent viloyati “Tadbirkor ayol” uyushmasi, mahalliy hokimlik vakillari bilan birgalikda viloyatdagi 1-jazoni ijro etish muassasasida jazo muddatini o‘tayotgan mahkuma ayollar holidan xabar oldi. Bu haqda “Daryo”ga qo‘mita mutasaddilari ma’lum qildi.

Bundan ko‘zlangan asosiy maqsad mahkuma ayollarga jamiyatga qaytganlaridan so‘ng o‘rnatilgan qonun-qoidalarga rioya etishlari lozimligini tushuntirish, kasb-hunarga o‘rgatishni tashkil etish orqali ularning e’tiborini ma’lum maqsadlarga yo‘naltirishdan iborat bo‘ldi.
Samimiy muloqot tarzida o‘tgan uchrashuv chog‘ida ayollarga hukumat tomonidan xotin-qizlarni ijtimoiy ximoya kilish borasida amalga oshirilayotgan keng ko‘lamli ishlar haqida so‘z bordi. Ayollarni qiziqtirgan barcha savollarga javob berildi.
Tadbir so‘nggida ayollarni kirib kelayotgan bayramlar bilan qutlab, sovg‘alar ulashildi.